Dôvodová   správa

A.	Všeobecná časť

	Návrh nariadenia vlády Slovenskej republiky o zániku daňového nedoplatku zodpovedajúceho nezaplatenej sankcii prislúchajúcej k zaplatenej dani z dedičstva, dani z darovania a dani z prevodu a prechodu nehnuteľností vypracovalo ministerstvo financií na základe ustanovenia § 103 ods. 9 zákona Slovenskej národnej rady  č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, podľa ktorého vláda Slovenskej  republiky môže vydať nariadenie, ktorým ustanoví,  že  daňovým  subjektom,  ktoré  do termínu ustanoveného v nariadení vlády majú zaplatenú aspoň  daň okrem sankcie, zaniká daňový nedoplatok zodpovedajúci  nezaplatenej   sankcii  prislúchajúcej k tejto  dani.                    V  nariadení  vláda  Slovenskej  republiky  môže ustanoviť ďalšie podmienky zániku  daňového nedoplatku.

	Podnetom pre vypracovanie návrhu nariadenia vlády je skutočnosť, že v rámci daňovej reformy boli daň z darovania a daň z dedičstva od 1. januára  2004 zrušené a daň z prevodu a prechodu nehnuteľností  (ďalej len „majetkové dane“)  sa uplatňovala len vtedy, ak daňová povinnosť vznikla do konca roku 2004. Dôvodom zrušenia majetkových daní bolo, že predstavovali viacnásobné zdanenie majetku nadobudnutého zo zdanených príjmov  a taktiež, že výnos z týchto daní tvoril nízky podiel na príjmoch štátneho rozpočtu. 

	Podľa právnych predpisov platných do 31. marca 2002 správca dane bol povinný majetkové dane vyrubiť.  Od 1. apríla 2002 došlo k zmene právnych predpisov, nastala zmena vo vyrubovaní daňových povinností, t. j. daňovník bol povinný podať daňové priznanie a  v tejto lehote bola daň aj splatná. I napriek tejto zmene daňová správa eviduje veľké množstvo prípadov nesplnenia si uvedenej daňovej povinnosti. Správcovia daní preto vyzývajú daňové subjekty na podanie daňového priznania, alebo využívajú vytýkacie konania. Ak daňový subjekt nepodal daňové priznanie na základe výzvy, alebo neodstránil chyby na základe vytýkacieho konania, správca dane určuje daň podľa pomôcok. Taktiež sú aj problémy s doručovaním rozhodnutí. Nadväzne na oneskorené zaplatenie dane, správca dane musí vyrubiť sankcie. V prípadoch, kde sankcie dosahujú výšku  100 %  dane, správca dane vyrubuje sankcie aj bez zaplatenia dane.  Vzhľadom na to, že majetkové dane, ako je vyššie uvedené boli zrušené, s vyrubovaním sankcií narastá počet žiadostí o úľavu alebo odpustenie sankcie.

	S prihliadnutím na vzniknutú situáciu a nadväzne na § 103 ods. 9 zákona Slovenskej národnej rady       č. 511/1992 Zb.  v znení neskorších predpisov, predloženým návrhom nariadenia sa znížia daňové nedoplatky, zaplatením  majetkových daní – istiny sa dosiahnu príjmy do štátneho rozpočtu a zaniknú  sankcie  prislúchajúce  k majetkovým daniam zaplateným  do   30. septembra  2006.

 	Návrh nariadenia vlády Slovenskej republiky o zániku daňového nedoplatku zodpovedajúceho nezaplatenej sankcii prislúchajúcej k zaplatenej dani z dedičstva, dani z darovania a dani z prevodu a prechodu nehnuteľností je v súlade s Ústavou Slovenskej republiky a s inými  zákonmi.

Návrh nariadenia vlády si nevyžaduje zvýšené výdavky zo štátneho rozpočtu, rozpočtov obcí a vyšších územných celkov, naopak zaplatením majetkových daní (okrem sankcií)  sa očakáva nárast daňových príjmov štátneho rozpočtu o viac ako 1 mld. Sk. Nemá dopady na zamestnanosť, environmentálnu oblasť a na podnikateľské prostredie. 

B.	Osobitná časť

K  § 1

	Návrh nariadenia vlády ustanovuje, že zaniknúť môže daňový nedoplatok, ktorý je vyrubený alebo uložený správcom dane a evidovaný k dátumu  31. decembra 2006  a zodpovedá nezaplateným penále, pokute a zvýšeniu dane. Tieto sankcie musia súvisieť so vznikom daňovej povinnosti k  31. decembru 2003 na dani z dedičstva, dani z darovania, dani z prevodu a prechodu nehnuteľností. Rovnako môže zaniknúť daňový nedoplatok, ktorý je vyrubený alebo uložený správcom dane a evidovaný  k dátumu  31. decembra 2006              a zodpovedá nezaplatenému sankčnému úroku a pokute, ktoré boli vyrubené alebo uložené  a  súvisia so vznikom daňovej povinnosti v priebehu roka 2004 na dani z prevodu a prechodu nehnuteľností. Všetky vyššie uvedené sankcie musia  prislúchať k dani z dedičstva, dani z darovania, dani z prevodu a prechodu nehnuteľností zaplatenej najneskôr  30. septembra  2006.  
	
	Daňový nedoplatok na sankciách prislúchajúch k dani z dedičstva, dani z darovania a dani z prevodu a prechodu nehnuteľností  evidovaný voči fyzickým osobám a právnickým osobám, môže zaniknúť len vtedy, ak bude daň najneskôr  30. septembra  2006 zaplatená. 

	Správcovia daní (daňové úrady), okrem evidovaných penále, pokút a zvýšenia dane, vyrubia ku dňu úhrady  (najneskoršie ku dňu úhrady 30. septembra 2006) za nezaplatenie dane  včas sankčný úrok za oneskorenú úhradu dane za predchádzajúce roky. Daňový nedoplatok pozostávajúci zo sankcií správca dane odpíše  z  vlastného podnetu z evidencie daní. 

	Daňový nedoplatok na sankciách zanikne dňom  1. januára 2007.

K  § 2

Účinnosť nariadenia vlády  sa navrhuje  1. júla  2006.

4